এ প্রসঙ্গে সরকার ও দলের নীতিনির্ধারকদের তরফে গত নির্বাচনের আগে গঠিত সর্বদলীয় নির্বাচনকালীন সরকারের উদাহরণও টেনে আনা হচ্ছে। তারা বলছেন, ২০১৪ সালের ৫ জানুয়ারির নির্বাচনের আগে ২০১৩ সালের ১৮ নভেম্বর ২৯ জন মন্ত্রী-প্রতিমন্ত্রী নিয়ে সর্বদলীয় ওই সরকার গঠন করা হয়েছিল। সেখানে টেকনোক্র্যাট কেউই ছিলেন না। যারা মন্ত্রী-প্রতিমন্ত্রী হয়েছিলেন, তাদের সবাই ছিলেন নবম সংসদের এমপি। এর মধ্যে মহাজোট শরিক জাতীয় পার্টি থেকে ছয়জন এবং ওয়ার্কার্স পার্টি ও জাসদ থেকে একজন করে মন্ত্রিসভায় অন্তর্ভুক্ত হন। প্রধানমন্ত্রী শেখ হাসিনাসহ বাকি ২১ জনই ছিলেন আওয়ামী লীগের। অবশ্য নির্বাচনকালীন সরকারে থাকা ১১ সদস্যের উপদেষ্টা পরিষদের একজনও এমপি ছিলেন না। ওই সময় বিএনপি সংসদে থাকায় দলটিকেও ওই সরকারে যোগ দেওয়ার আমন্ত্রণ জানিয়েছিলেন প্রধানমন্ত্রী শেখ হাসিনা নিজেই। তবে বিএনপি চেয়ারপারসন খালেদা জিয়াসহ দলটি ওই প্রস্তাব প্রত্যাখ্যান করে। ওই সময়ে প্রধানমন্ত্রী শেখ হাসিনার সংলাপের প্রস্তাব প্রত্যাখ্যান করেছিলেন বিএনপি চেয়ারপারসন খালেদা জিয়া।